text: Færre sikkerhedsfolk på Danfoss
  06 april 2011 kl. 12.23
  Danfoss i Nordborg har skåret antallet af arbejdsmiljø-repræsentanterne fra over 70 til nu 26. Det sker som led i en ny sikkerhedsstruktur, skriver Nyhedsbrevet 3F.
  Det vækker bekymring hos arbejdsmiljørepræsentant Lars Fausing. Han frygter for flere arbejdsmiljøproblemer.
  - Flere af arbejdsmiljørepræsentanterne skal nu varetage arbejdsmiljøet for folk spredt ud over flere bygninger. Det er det værste. Man har ikke den daglige kontakt til for eksempel at holde øje med nærved-ulykker. Jeg frygter, at problemer vil blive fjernet eller fejet af vejen, så de ikke når at blive registreret, siger Lars Fausing.
  Fra ledelsens side forklarer Vice President for Global Services, Gerhard Bertelsen, at reduktionen er sket for at få en mere effektiv og mindre kompleks arbejdsmiljøorganisation.
  - Nu opstiller vi samme mål og løser problemerne på samme vis ud fra devisen ét firma, én vej. Så jeg ser ikke samme risiko.
  